Рэформа беларускага правапісу 1933 году - Вікіпэдыя

# Рэформа беларускага правапісу 1933 году

### Зьвесткі зь Вікіпэдыі — вольнай энцыкляпэдыі.

У 1930 годзе на загад партыі і ўраду БССР Інстытут мовазнаўства Акадэміі навук прыступіў да падрыхтоўкі праекту правапісу, які быў прыняты ў 1933 годзе і меў 84 правілы. Асноўныя адрозьненьні парэформавага правапісу (наркамаўкі) ад дарэформавага (тарашкевіцы):

1. Адмяняецца перадача на пісьме асымілятыўнае мяккасьці.
2. Мяккі знак перастае пісацца паміж падоўжаных зычных.
3. Часьцінка не і прыназоўнік без пачынаюць пісацца нязьменна.
4. Рэглямэнтаваны правапіс пазычаньняў (аканьне перадаецца ва ўсіх выпадках за выключэньнем дзесяці словаў: напрыклад, рэволюцыя, совет і г.д.; сярэднеэўрапейскі l пачынае перадавацца ня мякка, а цьвёрда, як у расейскай мове; ліквідуюцца варыянты напісаньня гука [ф] – раней перадаваўся празь літары: ф, п, хв, х, т; замест спалучэньня -тар, -дар на канцы словаў пачынае пісацца -тр, -др, напрыклад: літр; на канцы словаў пішуцца -ый, -ій, напрыклад: алюміній замест алюміні).
5. Рэглямантаваны правапіс уласных імёнаў, адбываецца адступленьне ад народнага іменаслова, калі замест народных формаў пачынаюць ужывацца кананічныя праваслаўныя імёны, прынятыя ў расейскай мове (напрыклад: Юрый замест Юрка, Юры, Юра, Юрась).
6. У марфалёгіі рэглямантаваны правапіс канчаткаў -а/-у ў родным склоне, перавага надаецца канчатку -а, як у расейскай мове, а не народнаму -у. Уніфікаванае напісаньне нацыянальных і ненацыянальных канчаткаў назоўнікаў у давальным і месным склонах.

Такім чынам рэформа правапісу была скіраваная на зьліцьцё народаў і культураў у адну культуру з адзінай мовай і адлюстравала ня столькі нацыянальную спэцыфіку беларускай мовы, як асаблівасьці расейскай мовы, у адпаведнасьці зь якой праводзіліся зьмены артаграфічных і граматычных прынцыпаў беларускай мовы.

Атрымана з «http://be.wikipedia.org../../../%D1%80/%D1%8D/%D1%84/%D0%A0%D1%8D%D1%84%D0%BE%D1%80%D0%BC%D0%B0_%D0%B1%D0%B5%D0%BB%D0%B0%D1%80%D1%83%D1%81%D0%BA%D0%B0%D0%B3%D0%B0_%D0%BF%D1%80%D0%B0%D0%B2%D0%B0%D0%BF%D1%96%D1%81%D1%83_1933_%D0%B3%D0%BE%D0%B4%D1%83.html»

Катэгорыя: Беларуская мова

##### Views

- Артыкул
- Гутаркі
- Бягучая вэрсія

##### Пошук